VENDIM
Nr. 32, datë 21.2.2020

MBI KËRKESËN E SHOQËRISË “REJ ENERGY” SHPK, PËR MODIFIKIMIN E LICENCËS ME NR. 177, SERIA PV12K, PËR “PRODHIMIN E ENERGJISË ELEKTRIKE” NGA HEC-et: “CERMENICA 1”, “CERMENICA 2” DHE “CERMENICA 3”, ME FUQI TOTALE TË INSTALUAR 3,88 mw, TË MIRATUAR ME VENDIMIN E BORDIT TË ERE-s NR. 120, DATË 29.8.2012

Në mbështetje të nenit 16 dhe nenit 37, pika 2, germa “a”, dhe 43 të ligjit nr. 43/2015, “Për sektorin e energjisë elektrike”, të ndryshuar; neneve 4, pika 1, germa “a”, 5, pika 1, germa “a” dhe nenit 15 të “Rregullores për procedurat dhe afatet për dhënie, modifikimi, transferimi, rinovimi ose heqjen e licencave në sektorin e energjisë elektrike”, të miratuar me vendimin e bordit të ERE-s nr. 109, datë 29.6.2016, e ndryshuar, si dhe nenit 15 të “Rregullores së organizimit, funksionimit dhe procedurave të ERE-s”, miratuar me vendimin nr. 96, datë 17.6.2016, Bordi i ERE-s, në mbledhjen e tij të datës 21.2.2020, mbasi shqyrtoi relacionin e përgatitur nga Drejtoria e Licencimit, Autorizimeve dhe Mbikëqyrjes, me nr. 30/2 prot., datë 7.2.2020, Mbi kërkesën e shoqërisë Rej Energy” sh.p.k., për modifikimin e licencës me nr. 177, seria PV12K, miratuar me vendimin e Bordit të ERE-s nr. 120, datë 29.8.2012, për licencimin e shoqërisë “Rej Energy” sh.p.k., në aktivitetin e prodhimit të energjisë elektrikë nga HEC-et: “Cermenica 1”, “Cermenica 2” dhe “Cermenica 3”,
konstatoi se: 
- Me vendimin nr. 29, datë 30.1.2018, Bordi i ERE-s filloi procedurën për shqyrtimin e kërkesës së shoqërisë “Rej Energy” sh.p.k., për modifikimin e licencës së prodhimit të energjisë elektrike, me nr. 177, seria PV12K, të miratuar me vendimin e Bordit të Komisionerëve të ERE-s nr. 120, datë 29.8.2012.
- Në vijim të kësaj vendimmarrjeje, ERE, me shkresën nr. 115/2 prot., datë 2.2.2018, ka përcjellë pranë subjektit kërkesën për plotësim dokumentacioni, e cila konsistonte në Miratimin e Autoritetit Kontraktues të projektit për modifikimin e licencës për rritjen e fuqisë së instaluar të HEC-eve: “Cermenica 1”, “Cermenica 2” dhe “Cermenica 3”.
- Në vijim, shoqëria “Rej Energy” sh.p.k., me shkresën e protokolluar në ERE me nr. 115/8, datë 29.3.2018, ka përcjellë kërkesën për shtyrje të vendimmarrjes finale të Bordit të ERE-s, duke bërë me dije se është në fazën e përgatitjes dhe dorëzimit të dokumentacionit në institucionet përgjegjëse, duke kërkuar shtyrje të afatit të vendimmarrjes përfundimtare. 
- Në mbledhjen e datës 6.4.2018, Bordi i ERE-s e pranoi këtë kërkesë, duke e shtyrë afatin e vendimmarrjes finale.
- Shoqëria “Rej Energy” sh.p.k. është një subjekt tregtar i krijuar si detyrim ligjor i nenit 8, pika 1 të kontratës koncesionare, nr. 2519 rep., 288 kol, datë 14.7.2009, datë 14.7.2009, të lidhur ndërmjet shoqërisë “Rej Energy” sh.p.k., me cilësinë e Koncesionarit dhe Ministrisë se Ekonomisë, Tregtisë dhe Energjetikës, me cilësinë e Autoritetit Kontraktues, “Për ndërtimin e hidrocentraleve: “Cermenica 1”, “Cermenica 2” dhe “Cermenica 3”, në zbatim të VKM-së nr. 194, datë 19.2.2009, “Për përcaktimin e autoritetit kontraktues për ndërtimin sipas informacionit të subjektit, gjatë fazës së ndërtimit të HEC-eve Cermenica 1, 2, 3.
- Me shkresën nr. 6 prot., datë 30.1.2018, shoqëria “Rej Energy” sh.p.k. i është drejtuar Autoritetit Kontraktues (MIE), duke i bërë me dije, se parametrat hidroenergjetikë janë përmirësuar si rezultat i optimizimit të pellgut ujëmbledhës të përroit të Cermenicës, ku fuqia e instaluar arrin në 14980 kw.
- Ministria e Infrastrukturës dhe Energjisë, me shkresën nr. 1944/1 prot., datë 23.2.2018, dërguar shoqërisë dhe për dijeni ERE-s dhe AKBN-së, ndër të tjera shprehet, se: “Institucionet e specializuara, në të gjitha rastet duhet të informohen dhe të bëjnë vlerësimin teknik të skemës hidroenergjetike të përmirësuar”.
- ERE, me shkresën e saj nr. 115/7 prot, datë 8.3.2018, ka bërë me dije shoqërinë, se shkresa e MIE-s nr. 124/1 prot., datë 18.10.2013, drejtuar ERE-s, referon: “Në rastin kur kërkesa për rritjen e fuqisë së instaluar, vjen si shkak dhe përputhet me fuqinë e instaluar të miratuar nga autoriteti kontraktues, në projektin e zbatimit, atëherë nuk ka nevojë për miratimin paraprak nga autoriteti kontraktues, ndërsa për të gjitha rastet e tjera duhet të merret miratimi paraprak nga autoriteti kontraktues”.
- Gjithashtu, ERE, ka dërguar edhe dy shkresa pranë MIE-s (shkresa me nr. 371 prot., datë 27.5.2019 dhe shkresa me nr. 371/1 prot., datë 25.11.2019), “Kërkesë për informacion”, në lidhje me marrëveshjet e koncesionit dhe ato jokoncesionare që MIE, në rolin e Autoritetit Kontraktor ka nënshkruar me shoqëritë, të cilat mund të konsistojnë në ndryshimin e kapacitetit të instaluar, afatin e ndërtimit dhe ndryshimin e aksionarëve etj., por për të cilat nuk ka marrë ende asnjë përgjigje nga MIE.
- Aplikimi i shoqërisë “Rej Energy” sh.p.k. plotëson pjesërisht kërkesat e parashikuara nga ERE në “Rregulloren për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, si më poshtë: 
- Neni 15, pika 4, germa “a”: Informacioni me shkrim ku janë shpjeguar arsyet e kërkesës për modifikimin e licencës: plotësuar.
- Neni 15, pika 4, germa “b”: Vendimi me shkrim i organeve drejtuese të të licencuarit, të cilat shprehin vullnetin për të kërkuar modifikim licence: plotësuar.
- Neni 15, pika 4, germa “c”: Miratimi i modifikimit të parametrave dhe kushteve të tjerë të licencës, kur këta janë të kushtëzuar me miratimin nga organe të tjera: pa plotësuar. Pas përfundimit të afatit të kërkesës për plotësim dokumentacioni dhe pas një korrespondence të gjatë, nga ana e subjektit nuk është depozituar miratimi i modifikimit të projektit të rritjes së fuqisë nga Autoritetit Kontraktues.
- Neni 15, pika 4, germa “d”: Ndikimet e pritshme të modifikimit të licencës ndaj detyrimeve të të licencuarit, sipas legjislacionit në fuqi: plotësuar. Modifikimi do të ketë një ndikim pozitiv për sa i përket qëndrueshmërisë së sistemit dhe të funizimit me energji elektrike të konsumatorëve.
- Neni 15, pika 4, germa “e”: Të ketë plotësuar pagesat e rregullimit në ERE: plotësuar.
Dokumentacioni i paraqitur nga shoqëria “Rej Energy” sh.p.k. nuk plotëson kërkesat e nevojshme për të miratuar kërkesën. 
Për gjithë sa më sipër, bordi i ERE-s
VENDOSI :

1. Të refuzojë kërkesën e shoqërisë “Rej Energy” sh.p.k., për modifikimin e licencës me nr. 177, seria PV12K, për “Prodhimin e energjisë elektrike” nga HEC-et: “Cermenica 1”, “Cermenica 2” dhe “Cermenica 3”, me fuqi totale të instaluar 3,88 mw, të miratuar me vendimin e bordit të ERE-s nr. 120, datë 29.8.2012.
2. Drejtoria e Licencimit, Autorizimeve dhe Mbikëqyrjes të njoftojë aplikuesin, Furnizuesin e Shërbimit Universal dhe Ministrinë e Infrastrukturës dhe Energjisë për vendimin e bordit të ERE-s. 
[bookmark: _GoBack]Ky vendim hyn në fuqi menjëherë.
Për këtë vendim mund të kërkohet rishikim në ERE, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

